khistorydata/jeongjo-sjw-relations huggingface dataset:
정조 6년 · 목
予曰。今番殿試。徐英輔當爲直赴。而其父有大方在竄配。其在同慶之義。許令宥還。趁其子放榜好矣。領議政徐命善曰。聖敎誠然矣。予曰。向時事旣非首犯。究其實則不過謾飭該卒。而亦是訓將之責矣。予曰。總帥意謂擧職。每多債事。或綠病故而然卽。命善曰。聞今差勝矣。予曰。他邑先來馬兵。使之試才好矣。 命善曰。本來都試。待各邑畢到。輒同日擧行。故有難先試矣。予曰。向日傳敎中。若無沒技。則以居首人陞差將官事定式矣。此事果何如。刑曹判書具善復曰。聖敎誠好矣。予曰。優等三人。幷令陞差。亦如何。 命善曰。居首外。初不爲入格矣。予曰。大臣將臣。姑爲仍留。他備堂及臺臣玉堂。幷爲先退。予曰。完伯密啓。今方入來。而珍島罪人朴端集。有若告變者然。觀其辭語。極爲凶㦧。畢竟似有生變之慮矣。命善曰。伏承下敎。不勝驚駭。所謂瑞集。與亨夏同惡相濟之人矣。予曰。珍島郡守李弼冑誰也。善復曰。李晬光之後孫矣。予曰。所志有曰賊將在於出中。又曰賊星無憲近主。此則實有眞贜而然。卿等觀此密啓可也。命善等進覽曰。觀此狀辭。實是前古所無之變矣。予曰。白天湜文仁邦。卽鎭川縣捕捉罪人。而有此凶獰之擧。其在盤問之道。卽當捉來矣。命善曰。瑞集亦當捉來矣。予曰。李哥盤問。則賊將姓名。可以査得矣。訓將曾聞洪忠道事耶。 善復曰。姑未聞矣。予曰。金勳李京來。亦當捉來矣。 命善曰。然矣。予曰。渠輩旣知爲賊。而作此謀事。是何故也。命善曰。端集輩以逆看作義理。故有此不道之說矣。予曰。乙亥雖有掛書之變。此則比乙亥爲尤甚矣。 左議政李福源曰。其所排鋪。無異於戊申賊矣。予曰。厥漢之入居窮山。已極殊常。而賊將則指以都昌國云。文仁邦金廷彥。卽其同謀之人。向時此漢族屬。捉囚錦營矣。今果何以處之乎。 命善曰。似當盡爲放送矣。予曰。金勳亦同情之人。而向以好生之意。特爲放送矣。又與端集。符同作謀。誠極痛惡矣。命善曰。此等諸賊。當以捕廳發補矣。予曰。近來治獄。捉蟹放水。故反有無實之患矣。 福源曰。端集輩凶謀秘計。比他賊爲尤甚。卽當依律處之矣。予曰。差送接竅。似涉有弊。武臣中以詳密人。以爲下送。査問其情節好矣。 命善曰。聖敎誠好矣。予曰。兩將臣。以可合人薦之可也。副司直李柱國曰。具綜李元謙。足可往矣。予曰。此人皆以從事官差下好矣。善復曰。聖敎果好矣。予曰。命送任嵂則善爲監覈矣。命善曰。然矣。予曰。推覈之際。以賊將賊星等說發問。則人心必致繹騷。使之詳密盤問好矣。命善曰。其徒黨若盡數捉得。則似無此慮矣。予曰。文仁邦曾在捕廳。一味抵賴。終不直告。今於推覈之際。又不取服。則査證路絕。待面質取服。以爲捉來好矣。善復曰。聖敎誠好矣。予曰。 任嵂以別軍職下去。則當只騎驛馬矣。命善曰。然矣。予曰。任嵂李元謙。 御將出去召入。柱國承命偕入。予謂任嵂曰。 瑞集所志中云云。逐條發問。詳細究覈。且仁邦若不直招。則當與瑞集頭面取服。以爲待結末捉來。而向來捕校之出使也。沿路作弊。聞甚不細。今番必加禁飭可也。
정조 6년 · 강
命鐵山府修補錢取殖變通。論理啓聞後稟處。
정조 6년 · 목
領議政徐命善啓言。卽見平安兵使李達秀報備局辭綠。則枚擧鐵山府使崔範重牒呈。以爲。本府西林城修補錢二千兩。自丁丑取殖。而利上生利。今爲一萬八千六百八十三兩之多。民弊滋甚。一境嗷嗷。留庫條外。分債錢九千三百四十一兩五錢。自今年停殖。每年捧什二。限五年收殺。竝與留庫條。次次移來本營。原錢二千兩。仍置本府生殖。修城容入外餘數。輸置本營。以除本府之弊事爲請矣。今此帥臣所請。儘有意見。而四十年流來之事。有難容易變通。且移來兵營之後。又將何以區處。此亦不可不爛加商量。更令道臣往復消詳。論理啓聞後請稟處。從之。
정조 6년 · 강
命總戎使李昌運罷職。 水原府使閔鍾顯拿處傳旨。待麥秋捧入。
정조 6년 · 목
領議政徐命善啓言。以總戎廳馬兵都試之尙不擧行事。査問該廳。則以爲水原以災邑報請退行於明秋。而不爲許題。往復之際。致此稽滯。以來月初二日出令云。究其稽滯之本。則專由於水原之頉報。其左勵後懲他之道。不可不嚴勘。 總戎使李昌運罷職。 水原府使閔鍾顯請拿處。從之。敎以水原民事之遑急。實爲畿邑之最。該府使以明秋退行之意。論報營門者。可謂擧職。未知其爲罪。然早不報請。有難全然無警。閔鍾顯拿處傳旨。待麥秋捧入。其前毋得一判曠官事。嚴飭可也。
정조 6년 · 강
命御營大將李柱國。兼察總戎使。
정조 6년 · 목
敎曰。總戎使罷職代。御將兼察。牌招傳授密符。
정조 6년 · 강
放三水府竄配罪人徐有大。
정조 6년 · 목
敎曰。誠有襲謬之罪。果無首創之跡。且以同一罪犯。或削或竄。不無斑駁之歎。聞渠子唱第左今榜云。及今宥還。公私俱無所妨。三水府竄配罪人徐有大。姑爲放送。
정조 6년 · 강
詣春塘臺。行抄啓文臣課講。 宣傳官試講。試官。李徽之鄭志儉金宇鎭徐鼎修具善復李敬懋。
정조 6년 · 목
自內詣春塘臺陞座。 試官以下行禮訖。予曰。向日陪班。卿何不參乎。徽之曰。適有賤疾。不得隨駕矣。予曰。先設課試。後當開講。以此分排。懸題紙入之。以煖爐會爲七言四韻律題。予曰。宣傳官試講。以金益彬趙心泰李元謙李身敬韓應儉吳文常抄出應講也。武臣試講訖。予曰。課講卽爲擧行。講訖。仍命考試。予曰。武藝別監試藝。分四所設行。而今番則卿等必善爲看檢。均受賞格也。各所試藝未畢。予曰。兩勢如此。待明日試藝事分付。 承旨趙時偉曰。俄以原春道年分狀啓草記事。有令廟堂問啓之命。而當初草記。非有司堂上全所擧行。而聞是大臣照管之事云矣。予曰。狀啓則以身布保米。幷請蠲減。而今於備局草記。只以保米論減者。是豈成說乎。揆以本事。亦係不輕。故果有飭敎。而此豈但大臣所當之事乎。該堂上當有問備之擧。以此委折。使之知悉。降座還內。
정조 6년 · 강
命備局草記結語問啓。
정조 6년 · 목
敎曰。備局草記批答。今方書下。而其中軍門保米停退。本道則只以米條代捧之意爲言。草記則竝欲保米身布批下。未知何以適從。無或狀辭刪節時誤漏之致耶。草記結語中加書之故耶。該房卽爲問于廟堂。
정조 6년 · 강
命有司堂上取考各道年分狀啓。從紙尾條列之式。下送諸道。
정조 6년 · 목
政院啓言。問啓事命下矣。問于有司堂上鄭尙淳鄭民始徐有隣處。則以爲原春道分等狀啓草記。保米身布停退或代捧之請。竝載狀辭。而身布一條。刪節時誤致遺漏。結辭中始爲擧論。此莫非臣等未及照管。不善擧行之致云矣。敎以。二字漏書。不是異事。當初問啓之命。欲知事實而已。且經大臣意見云爾等。恐貽不安之心。原草記更爲修正以入事分付。大抵本道狀啓。極甚胡亂。所請諸條。疊說複辭。難以領略。此亦由於道各異例也。有司堂上取考各道年分狀啓。從紙尾條列之式。謄出一通。下送諸道。使之依此擧行。
정조 6년 · 강
備局以關東分等狀覆啓。
정조 6년 · 목
備邊司啓言。原春監司金憙分等狀啓。有草記稟處之命矣。卽見其狀本。則原州等四邑置之尤甚。洪州等九邑置之之次。淮陽等十三邑置之稍實。仍以爲新還中米租兩色穀。 原州橫城三分內一分停退。一分代捧。平海蔚珍限折半。之次邑限三分一。稍實邑限四分一。以相當穀準折代捧。待明秋還作本色。 原州等五邑年還代捧條。姑令仍退。待明年還爲作年。原州均廳納大米。  毓祥宮納白米。竝許代錢。三軍門身布保米。如不得停退。則保米特許代錢。橫城之各樣身布。則本以純錢上納。而原州如或停退。一體施行。舊還無論尤甚之次稍實。一幷停退。事目災一百五十結外。限九百九十六結五十三負六束。特爲加劃。各軍門屯稅及各宮房各衙門有土免稅。嚴飭差人。從實執災。京外罪人。勿定配所於尤甚邑。推奴徵債。限明秋嚴防事。請令廟堂稟旨分付矣。分等依狀請施行。米租兩色之代捧。所請分數。雖似稍過。今年畓穀之無以準捧。其勢固然。依所請許施。而至於停退。係是嗣歲種糧之資。不可遽請。亦不可輕許。若以本色爲難。則兩邑代捧。以三分二施行。五邑年還之更爲作年。便是不失本邑。依所請許施。 原州均廳納及 毓祥宮上納大米雖有從前代錢之例。一番作朱之後。已難續續變通。而只許今年。亦有撓改之慮。 三軍門保米身布之或停退或代錢。係關軍需。如非萬不得已。則豈容輕議。竝姑置之。舊還則本道分排。不過四千石。一邑數百石。何遽至於擾民乎。關東爲八路之稍實。而猶欲停免。則舊還終無可捧之日。一依知委關擧行事分付。事目俵災。固慮其不敷。而滿千結加請。亦未知其適中。所請內減四分一加劃。其餘屯稅免稅處之從實執災。尤甚邑之勿定配所。推奴徵債防塞事。竝依狀請請許施。允之。敎以。尤甚兩邑新還中。米租三分一停退事。旣有畿甸已施之例。何必費辭防塞乎。與其至歲末終未督捧之爲無實而有害。曷若及今許施。使彼顑頷之類。不至流散之境。此一款。特爲依狀請施行。原州宮納均廳納朱及三軍門納保米。雖難幷行停退。當年條許捧代錢。無所不可。此等依狀請施行。才經昨秋大歉。可謂瘡痍未蘇。列邑舊還之一時督捧。誠有所不忍。日前分排草記批旨。已示微意。尤甚及之次邑舊還。勿令督捧。如是則四千之數太過。減折半收捧之意分付。加請災結之四分一減給。雖未知有甚別般較量。而今年災政。尤宜損上而益下。代播畓蠲稅。曾有夏間成命。到今豈可失信於民。然近來諸道分等狀本。逆料廟堂之剋削。災結之略綽剩請。誠爲痼弊。予則曰上下之不相孚甚矣。惟今所請。亦安保其不然。且其檢執之際。各該守宰。果皆躬審目擊無一分虛實之相混者云守。更令該道伯知悉。據實具由狀聞後稟處。冬節已廟。征賦在卽。不容一任其避滯。使之星火陳聞之意。待城門開行會。
정조 6년 · 강
命罪人黃河潤定配。時囚中輕犯決放。
정조 6년 · 목
敎曰。律文中嶺阨放火一律論。此云放火者。指故放之火燃及樹木之謂也。至於此漢。買一握薪。明火以照之。不但意不在於故放而已。且與烽燧所稍間。則又不可以無時燃烽論。由前由後。律無可據。曷如劃卽酌決之爲宜。罪人黃河潤減死定配。初寒此緊。其餘時囚中輕犯。該房取見囚徒。決放以啓。 禁府在囚罪人。嚴飭救療之意。才已下敎。而萬一該府有不謹之事。堂郞難免別樣處分。各別嚴飭。非設鞫之時。姑未俱格捧供。罪人金文移送捕廳事分付。
정조 6년 · 강
勘放時囚李★(叙/土)。
정조 6년 · 목
義禁府啓言。罪人李★(叙/土)勘放後草記事命下矣。★(叙/土)編配罪人。不善保授。至於逃還本土。罪杖六十收贖。奪告身一等。放送。敎以。如有功議。各減一等。
정조 6년 · 강
命禁府擧行。各別惕念。
정조 6년 · 목
義禁府啓言。罪人襦衣題給。各別救療事命下矣。罪人等襦衣。已爲題給。而救療各別擧行。敎以。近來禁府擧行。以摘奸時所聞推之。不成說之事。不一而足。自判堂以下至都事及府胥等。從當痛懲。預先知悉。諸凡擧行。各別惕念可也。
정조 6년 · 강
命太學典僕闕外作拏委折。査實草記。
정조 6년 · 목
兵曹啓言。闕門下鑰之後。忽有一人大呼於敦化門外。故問其委折。則以爲被打於名不知別監處。以此來訴云。聞來萬萬驚悚。考其姓名。則太學典僕高得泰爲名漢也。令攸司請考律嚴處。敎以。此前所未聞之變怪。雖於平晝。猶不敢乃已。昏夜闕門。有此驚駭之擧。此而尋常處之。來頭之弊。不知止於何境。以此以彼。厥漢馬逭極律。卽令移送捕廳。究覈殊常情跡之疑實。付攸司待用刑。依律處斷。名以賢關典僕。作此罪犯。大是本館之羞恥。大司成爲先削職。館堂幷罷職。掌議亦不可無別樣警勵。姑先勿限年停擧。頭自及泮事掌任之類。亦令刑曾分輕重各別處之。作拏委折。果是何事與否。亦卽先爲査實草記。
정조 6년 · 강
以徐有隣爲兵曹判書。
정조 6년 · 목
敎曰。兵曹判書前望單子入之。又敎曰。本兵之長。不容蹔曠。新除授兵曹判書。待下批卽爲牌招。傳授命召。
정조 6년 · 강
命刑曹堂上。更施削職。
정조 6년 · 목
敎曰。謹徵防漸之意。有日昨處分。而又有今夜怪駭之擧。一猶可怪。況至於再乎。向日集春門外深夜作拏之漢。早若嚴法痛懲。復豈有今夜之事。大抵近來忸安成習。爲獄官者。玩揭如許。是豈曰細故。罷職薄警。不足以當其罪。刑曹堂上。更施削職之典。
정조 6년 · 목
敎曰。入侍則遲滯詣閤。傳敎則遲滯知委。入院未幾。便欲怠忽何也。右副承旨李時秀。從重推考。
정조 6년 · 목
太廟冬享。在再明也。
정조 6년 · 목
領議政徐命善曰。昨夜典僕事。極爲驚駭。予曰。果然矣。向來集春門外作拏事。無論厥漢之有情無情。旣以現捉之後。刑曹當以重律勘罪。而只以街上酗酒例。笞五十論勘。誠可駭矣。一自丁酉年興文事出後。凡於宮墻內外。詗察固不可一時放忽。而叫嚷於闕外之罪人。如有可恕之情。則雖不至勘以極律。定配之罪。烏可免乎。不此之爲。只以笞斷者。誠極怪駭矣。予將處分。 鄭好仁難免竄配之律矣。命善曰。近來只從律官之言。有此誤擬矣。予曰。刑曹亞堂。旣入現告。則副使將何以區處乎。 命善曰。俄於閤外。亦以此酬酌矣。予曰。草記果是三堂皆爲之乎。承旨趙時偉曰。草記則判堂爲之。亞三堂則初不干涉云矣。予曰。然則傳旨何爲混同捧入乎。時偉曰草記批旨中。有卿等罷職之敎。故自下不敢異同矣。予曰。然則只以判堂現告可也。予曰。向來廣民事出。而時値藏刑。姑未得嚴繩。故今日典僕。敢於闕門。中夜來叩。誠極痛駭矣。 命善曰。如此之類。誠不可尋常勘斷。右議政金熤曰。事甚驚駭。斷以重律。誠不可已矣。予曰。武藝別監査實後。卽爲草記。 知事具善復曰。臣已査問。則所謂李福麗。亦被酒遇於街上。有此相閧。田邦佐初無相詰之事。而被傷亦不大段云矣。予曰。別監輩亦當嚴處。益加査問。卽爲草記可也。命善曰。臣本庸魯。濫叨此職。而自近以來。神精昏耗。遇事輒誤。不勝惶悶矣。予曰。以備局草記事。有此仰奏乎。 命善曰。不但此事。向日登筵時。前兵判李命植。旣奏其非。終未論勘。此非昏謬所致。如此而何可承當國事乎。予曰。卿言過矣。大抵將臣與大臣同。本無時原任。如有兼察之事。則使原任兼察例也。而至於亞將。初非可擬之事。若以亞將中兼察捕將。則金相玉曾是先經者。何爲拔此而以李漢昌爲請乎。此雖無例之事。如無變通。則何不就問於卿等。或自備局啓稟可也。而何爲徑先草記乎。熤曰。臣於登筵時。固當請兵判之罪。而筵退後始伏聞下敎。惶悚無地矣。予曰。此是簿書期會間事。何足深咎。但當爲問備而不爲。故有此下敎矣。熤曰。此是臣等昏謬之致。實無仰達之辭矣。予曰。平安道試取狀啓。今已入來矣。命右副承旨持平安道道科試券入侍。命善曰。今日實對。只有嶺南謄報一張矣。予曰。卿其奏之。予曰。觀其狀啓。措語頗未分明矣。命善曰。辛丑戊戌兩年未捧條。合爲十三萬石。而此數中分尤甚之次。欲以便宜分排云矣。予曰。嶺南之舊還分排當捧者。爲二千餘石矣。 命善曰。果是此數。而道臣之意。不欲盡捧此數。只於稍實邑欲捧尤甚邑三分一停退之數。而此則不然。稍實處當量宜準捧之意。關飭好矣。予曰。 關東伯狀啓。亦不詳明矣。命善曰。然矣。予曰。狀啓中以爲原州民身布保米。若不停退。則橫城保米。必請作錢云者。事涉如何矣。命善曰。如是左右者。果不善爲矣。予曰。大抵狀啓規式。道各不同。似當一番釐正者矣。 命善曰。果然矣。予曰。須以此事有所下敎。備堂似詳知矣。禮曹判書鄭尙淳曰。此是兵判所發關知委。故臣姑未詳知矣。命善曰。京畿黃海嶺南關北。皆有後錄。而其外四道。俱無此例矣。予曰。古語云書同文。一定其規可也。命善曰。狀規卽爲釐改。一體行關好矣。予曰。近聞都下艱食轉甚。是可悶矣。發賣事。右相前已仰奏。而其時則雖非節。趁此歲末。一次許賣可矣。命善曰。下敎誠好。必於歲前一次許賣。則庶救艱食之患矣。善復曰。發賣時不無弄奸之弊。京兆堂上。必得其人。然後庶有實效矣。熤曰。食祿之家。不入於發賣中矣。熤曰。臣以銓郞處分時傳敎中一句。俄因言端。欲有所達矣。銓郞之使人良貝。猶屬私家事。而向日傳敎。有曰革罷東壁自書事而然耶。若使銓郞果以此而故爲移去。則是眞鄙夫之心矣。苟或不然。適因疏率而致此。則傳敎中辭意。豈不有欠於大聖人辭不迫切之意。而在銓郞。當爲何如耶。卽命還收。區區之望也。予曰。然矣。卿無乃以予言或近於臆逆。而有此奏耶。予意則不然。故以無或二字爲敎。此不過以未然者之言也。然而卿言儘好。予當改書以下也。予曰。右相奏事之際。不隨時體。眞心說去。誠可貴矣。 熤曰。登筵奏事。輒致露拙。名是大官而做錯若此。不勝惶悚矣。予曰。所取於卿者。以是也。今者宣諡處。只止此耶。熤曰。亦有李晚成家矣。予曰。銓郞今無可以行公者。待新通然後。可以宣諡矣。 命善曰。無銓郞則果不得宣諡矣。予曰。銓郞之通。 判書參判爲之矣。申飭銓曹。從新通。使之擧行可也。 命善曰。臣頃以故參判金雲澤改諡之意。陳箚蒙允。而玉堂尙不擧行。分付本館。請卽爲議諡。予曰。然則不必更爲議諡。且有已例。前望單子入之。旣已署經。待下批。只令宣諡可也。予曰。兼司僕今番出六。百人云矣。命善曰。其數夥然。戶曹似必爲難矣。予曰。己亥年所取。太甚略少。今之多取。亦何所妨乎。 命善曰。年久之後。今始設行。故軍情果聳動。且施賞之際。使之均霑。故尤爲欣悅云矣。予曰。 申應周事。誠可怪矣。渠以近侍出入之人。每事固當惕念擧行。而事多異於所料。誠莫曉其故也。向者欲除平山。而有所參量。差遣兵使者。專出曲保之意。而今於兵使之任。凡所擧行。反不如衰老梁世絢。此無他。專無畏㥘而然也。且安景濂事。渠之下去時已知之。而不但不爲檢束。反有勸送擊錚之跡。是豈成說乎。予以玉成之意。姑不處分。有此下敎。將臣皆登筵矣。必以此筵話詳報於渠。使之戒懼可也。且將臣以應周出入近密。徒知善遇。不爲預飭。故有此放恣之事。此亦諸將臣之過也。善復曰。聖敎誠然矣。予曰。 申鴻周事。亦可怪矣。以近侍言之。則莫如宣傳官。而或出外邑。全無報效之心。此亦無忌憚而然。尤極可怪矣。日前安景濂處分傳敎。卿等見之乎。命善曰。臣果見之。而以勿出朝報知之矣。予曰。承旨何如是擧行乎。李時秀曰。未知何以然也。予曰。玉堂臺諫。亦見此傳敎乎。校理嚴思晚曰。臣等果奉覽矣。予曰。前兵判若登筵。則將有下敎者矣。近者宣傳官望。再次出給。使之改擬。而至於具綜。終不照擬。或者具綜厭避而然乎。究其所爲。極涉放恣。此後則下敎前。勿復檢擬於堂上望可也。 命善曰。宣傳官則元無堂上堂下矣。予曰。此後堂上窠。訓正欲陳一都目矣。予曰。玉堂上下番。已經準職乎。思晚曰。經軍資正矣。予曰。 都承旨筋力。一向强健。且慣於典右。有時終日登對。亹亹可聽矣。 命善曰。果然多可聽說話矣。予曰。自古承旨最稱華顯。而至於入侍。則毋論寒暖。隨處進伏。雖至夜深。不敢解衣而睡云矣。今之承宣。未及二更。脫衣而睡云。昨日右副之不卽詣閤。極可怪矣。命善曰。前則夜深之前。亦不敢脫網而坐矣。予曰。禮判曹於 先朝。久在政院。善爲供職矣。命善曰。果屢供夙夜之任。有善爲稱之矣。
정조 6년 · 강
命嶺南新還三分一停退。舊還以相當穀準折代捧。
정조 6년 · 목
領議政徐命善啓言。卽見慶尙監司趙時俊狀啓。則以爲災年民情。最先騷擾於催科之政。今若盡令督納。準捧乃已。則旬月之間。必有駭散之患。尤甚邑尤甚面里新還。限三分一。特令停退停退之代。則稍實邑之辛丑戊戌兩年條停未捧中。量宜分捧。雖之次邑。其中稍實亦不無可捧之道。自朝家不必預定分數。俾臣參互事勢。斟酌分排。以補新還停退之數。代捧之式。正當用於如此災歲。毋論尤甚之次稍實邑。以相當各穀。準折代捧。待明秋。還作本色。而分數之際。亦令臣參量多少。便宜磨鍊。以其數爻。追後登聞事。請令稟旨分付矣。尤甚邑尤甚面里新還三分一。依狀請停退。舊還以最近年條。先爲收捧之意。纔已行會。自當以辛丑戊戌停未捧擧行。而稍實之次邑中增減分排。則惟在道臣之參量磨鍊之如何。至於當捧分數。不必以充補停退爲限。就二萬五千石酌定之數。寧加毋減爲宜。以此分付。相當穀準折代捧。從實數追後啓聞事。甚便當。請依狀請施行。從之。
정조 6년 · 강
命彼中羊畜。以關西會付穀。量宜貿來。
정조 6년 · 목
領議政徐命善啓言。頃因特進官洪良浩所啓。以祭牲之難繼。官羊之絕稀。自今使行爲始。貿來彼中。分授於各邑。孳養會錄。歲以爲常事。有下詢大臣之請矣。我國羊畜。不甚䌓盛。若使分畜列邑。豈不緊用乎。第捐出官銀。優數貿來。事勢難便。試令關西若干邑。先以會付穀。量宜折價。今番使行便。各以雌雄數口。貿來孳息似好。請以此分付關西道臣。從之。
정조 6년 · 강
命前正郞徐龍輔。施以譴削之典。
정조 6년 · 목
右議政金熤啓言。前正郞徐龍輔之今番事甚非矣。罪罷未幾。還付本職。此實出於追感今年軫念宣。諡之聖意。則設有可言之情勢。暫爲遲待。以卒其事。道理當然。而只隔數日。遽然移擬。極涉怪訝。不可以已經處分。置而不論。請施以譴削之典。從之。
정조 6년 · 강
命故正言李孟專改諡。
정조 6년 · 목
領議政徐命善啓言。臣箚中故正言李孟專同請改諡矣。今有前望單子入之之命。李孟專諡望。亦當一體擧行乎。從之。
정조 6년 · 강
命故參判洪啓廸。特施易名之典。尹守儉無礙調用。
정조 6년 · 목
右議政金熤啓言。俄以故參判洪啓廸延諡事。伏承愍恤之敎。不勝欽仰之至。故總戎使尹㦤。同是伊時死於國事之人也。 先朝特贈兵判。而尙未施易名之典。適當今年。宜蒙一視之恩。故敢達矣。領議政徐命善啓言。尹守儉事。每欲陳達而未果。今有言端矣。守儉卽尹慤之奉祀孫也。頃年鞫獄。本事白脫。特旨放釋。至有無礙調用之命。依前下敎。請無礙調用事。分付兩銓。敎以。領右所奏俱好。幷依爲之。
정조 6년 · 강
命平安道道科被抄六人。從考下第次。幷令唱榜。
정조 6년 · 목
敎曰。平安道道科試卷。旣已坼名。以預差陞付者。自可唱榜。入格中降等人。自歸落科。而近有甲午故事。今番此擧。實出慰悅之意也。被抄六人。從考下第次。幷令唱榜事分付。
정조 6년 · 강
命泮人中移接閭閻人。從速刷還。
정조 6년 · 목
敎曰。自在 先朝。禁令至嚴。不但至嚴。泮村與閭巷自別。法不得雜處。近來此規廢却。種種有似此弊端。昨夜之擧。亦出於泮人中移接閭閻人所犯云。今後申明舊典。嚴飭本館及該府。從速刷還事分付。如是申飭之後。弊復如前。該曹當隨現重勘。以此一體嚴飭。
정조 6년 · 강
命前判書鄭好仁。中道付處。
정조 6년 · 목
敎曰。均之爲禁門也宮墻也。無人之地也。深夜之中也。才經丁酉之變。爲有司者。見其跡之疑似。何可論有情無情。所當究其事狀。審愼決處。而曰前刑曹事。萬萬駭妄。雖出於倉卒未周思之致。此而尋常看過。無窮之慮。誠有不可勝言者。況此重臣之藉手立朝。又是甚事。以此以彼。合施重譴。前判書鄭好仁。中道付處。
정조 6년 · 강
遞刑曹判書兪彥鎬。參判蔡弘履。
정조 6년 · 목
敎曰。刑曹判書兪彥鎬。在外許遞。 參判蔡弘履兼。帶總管職務。相妨本職。亦爲許遞。與判書今日政差出。待下批牌招開坐。
정조 6년 · 강
命向日銓郞處分傳敎一句抹去。
정조 6년 · 목
敎曰。大臣旣有筵奏。正若予意。向日銓郞處分傳敎中以革罷東壁自書事而然耶此一句。似涉臆逆。原傳敎抹去。
정조 6년 · 강
有政。吏曹判書李性源進。
정조 6년 · 목
以尹長烈爲司諫。 宋銓尹行元爲掌令。黃仁炫李秀夏爲持平。 金持默爲獻納。具復善爲刑曹判書。 李憲默爲刑曹參判。 徐有防爲大司成。
정조 6년 · 목
敎曰。轟燁之異。乃在收歲之節。仁愛之警告。亶冉予一人否德。祗增戒懼之思。見今時象民憂。無往非關心。雖欲勵心圖理。治效日就邈。如宵衣旰食。了無絲毫之補。靜言思惟。一則予寡人之咎。二則予寡人之咎。在無災之時。尙此兢兢。不敢遑逸。矧當修省。寧忽責躬之方。自今日減膳三日。
정조 6년 · 강
命吏曹假郞廳方宗擧望筒勿施。
정조 6년 · 목
吏曹啓言。本曹假郞廳石宗克拿處之代。成均館典籍方宗擧。口傳以入。敎以。一假郞必欲屢月入直。此行不得之事。曾有申飭。而如許無前例之例。一番創始。終不釐正。此必每都政。遷轉而然。雖聞禁軍有久勤。未聞假郞亦有久勤。此後都政。以假郞入直久勤。外遷如禁軍例。則在渠輩名以文官。羞愧亦甚矣。 政院知悉。當該銓官。直捧罷職傳旨。原望筒勿施。如是下敎。而該房承旨知若不知。如或不卽摘發。 承旨亦捧罷職傳旨事分付。以此載之政院故事。
정조 6년 · 강
兵曹判書徐有隣疏辭新除中權之任。賜例批。
정조 6년 · 강
命司鑰朴聖仁保放。
정조 6년 · 목
因掖庭署司鑰朴聖仁擧廳手本。敎以。當此申飭至嚴之日。渠之所犯。萬萬駭然。不可汰去而止。待用刑。以闕直罪。令兵曹從重決棍次。姑爲保放。
정조 6년 · 강
以金鍾秀爲判尹。口傳也。
정조 6년 · 강
命武監李福麗分揀。 田邦佐用從末之法。 崔星崙放送。
정조 6년 · 목
訓局啓言。依下敎武藝別監李福麗田邦佐崔星崙等處。醉酒漢敺打委折。崔星崙犯夜委折。發問目嚴問。則所供別無深罪之端。依頃日所奏。用從末降座之法。以懲他人似好。請上裁。允之。敎以。李福麗果有所犯。而今番若有處分。則與典僕有區別輕重彼此之嫌。特爲分揀。後勿如是之意。卿其各別嚴飭。田邦佐罪則別無可言。曾有約束條令。事無大小。而來告房中。以處分。飭敎前後申嚴。則稱以無所犯。早不自現來告。本罪雖輕。此事難赦。依卿擧條。用從末之法。以懲他人。 崔星崙事狀旣如許。又已査實云。姑爲分揀放送。亦以後勿如是之意。嚴飭分付可也。
정조 6년 · 강
命訓鍊正具綜拿問。
정조 6년 · 목
敎曰。訓鍊正具綜爲先汰去。令該府拿問定罪。
정조 6년 · 강
命洪萬祿遠地勿限年定配。
정조 6년 · 목
刑曹啓言。宮墻外酗酒犯夜罪人洪萬祿勘放事。命下矣。萬祿杖一百徒三年。靑山縣定配。敎以。無律文則措辭取稟可也。飭敎之下。豈可遽然歇勘。當該律官。亦爲囚禁。以待處分。卿等推考。厥漢遠地勿限年定配。而事件不輕。厥漢處果已捧供。明知其無情而勘律乎。
정조 6년 · 강
命首墨尺首所由。定配分揀。
정조 6년 · 목
刑曹啓言。昨日動駕時。南部居私婢尙業駕前上言。下敎內頭目與首犯有異。更考文案。果如其所訴。草記事命下矣。取考文案。則今正月東 廟祭享時。 司憲府書吏金世重等。以偸出祭盤罪。自捕廳移送臣曹。嚴覈取服後。因判付減死爲奴。首吏首墨尺首所由等。以不善差送之罪。亦因判下。幷考律徒配。而今此尙業之夫千得。以其時首墨尺。徒三年定配於殷栗縣矣。千得則乃是頭目。初非首犯。果如其妻之上言。請上裁。敎以。頭目與元犯有異。府隸亦與府吏差間。益元犯爲府吏故耳。首墨尺首所由。分揀放送。
정조 6년 · 강
命罪人黃河潤文案抄出狀聞。
정조 6년 · 목
刑曹啓言。罪人黃河潤減死定配事命下矣。取考慶尙監司趙時俊狀本。則河潤以咸昌縣殺獄被告罪人。已經三檢云矣。本獄未究竟之前。定配所押送。恐有欠於重獄體之道。罪人黃河潤。自臣曾捉送本道。待獄事決末後擧行之意。請發關分付。允之。敎以。厥漢文案抄出狀聞事分付。
정조 6년 · 강
命寶鑑監印監董問啓。
정조 6년 · 목
敎曰。 寶鑑印役。今旣就緖。而跋文亦已刊出乎。書進人姓名。尙不取稟。未知誰果書之乎。幷卽知入。序文則未遑構成。當從近脫稿。待書下卽爲刊印。近來監印之役。孰果監董。亦爲問啓。
정조 6년 · 강
推平安道試官鄭昌聖。
정조 6년 · 목
因平安道道科試官鄭昌聖狀啓。敎以。觀此狀辭。應試之人。恰近萬數。柳技入格。鐵箭無才者。率多散歸爲言。然則昨日傳敎。未免後時。該曹事可謂大僨誤矣。判堂雖以坐罷。射員勢難追集。渠輩之落莫姑捨是。朝令之顚倒爲如何。前兵判新叨之故。縱諉生疏。耳聾之致。未果諦聽云。而至於諸武將。事關武技。義不當含嘿。訖此無一言警咳何也。三局將臣。幷從重推考。雖以試官方伯言之。奚特近有甲午已例。亦自有京試所未滿額草記之規。則何不狀請處分乎。以此以彼。不無疏漏之失。該試官及監司推考。昨下傳敎。何以擧行。令備局星火馳撥探問草記。
정조 6년 · 목
敎曰。近因關東海西分等狀本。連續有飭諭。而大抵歉歲災政。最關民隱。監司但循守令面分之厚薄。守令只憑下吏舞奸之說話。不漏者漏。不入者入。則唉彼無告。依舊是白徵。朝家捐經用務從寧失之本意。將歸鳥有之地。事之無據。孰大於是。雖以奉使人沿路目擊耳聞之說推之。圻甸諸邑。往往有似此弊端云。是豈朝家前後申飭之意也。姑軫迎送之弊。某邑不謹。某倅不治。不欲明白提敎。爲先自備局枚擧此意。另加措辭關飭畿伯處。仍令知委各邑。莫謂九重之敻邃。俾各惕念。前有所誤。隨處摘發釐正。惟兹之敎。出於期無犯之意。萬一因循掩置。復現於日後。此可謂故犯之故犯。朝家之勘過。不特別樣至嚴。在守宰之心。辜負如許。能不有靦于面。以此意一體行會。
정조 6년 · 강
命關西道科日子。從速擇送。
정조 6년 · 목
因平安道道科試官放榜日子推擇下送事狀啓。敎以。許久遲滯。從貽民邑之弊。日子從速擇送事分付。
정조 6년 · 강
備局以湖西海西災實分等狀覆啓。
정조 6년 · 목
備邊司啓言。洪忠監司金文淳災實分等狀啓。有草記稟處之命矣。卽見其狀本。則平澤等十九邑置之尤甚。定山等二十一邑置之之次。 永春等十四邑置之稍實。面分等分三等。開錄于後。仍以爲事目災九千八百結。太不相當。加劃一萬四千十四結四十六負五束。以爲塗抹均俵之地。舊還餉。毋論尤甚之次稍實邑。特許竝停。新還上。尤甚之次邑之尤甚面限折半。尤甚邑之之次面三分一。尤甚邑之稍實面。之次邑之之次面。稍實邑之尤甚面四分一。以相當穀準折代捧。待明秋。還作本色。 拯劣米幷新舊。一傡停退。三軍門保米及樂工保米奴貢米。尤甚邑之尤甚面之次面及之次邑之尤甚面。以錢代捧。各樣軍布。限明秋。錢木間從民願捧納。軍保歲抄。漸次充定。勿爲定限磨勘。式年各邑軍兵改案。限明秋退行。泰安分俵安興米。仍留該邑。待明秋輸納。推奴徵債及尤甚邑定配所等事。亦爲限明秋防禁事。請令廟堂稟旨分付。尤甚之次邑中。最貧窮最無依之類。別加抄擇。開春救濟之策。從當審察商確。追後陳請爲辭矣。邑分等面分等。竝依狀請施行。災結加劃事。今年湖西之歉荒。雖似稍勝於畿甸。畓農之多災少實。何待道臣之論列。事目劃下。固已慮其强半不足。而今此加請。則又未免稍過分數。竝與事目災滿二萬結劃給。使之精抄均俵。舊還餉竝停退事。當初分排時。爲慮本道之難捧。只以八千石酌定。今欲通一道竝停。則抑恐太無限節。其中尤甚邑。許令停退。只就之次稍實邑。以最近年條磨鍊收捧。俾準行會之數。新還上代捧事。新舊拯劣米停退事。竝依狀請施行。 三軍門保米。樂工保米。奴貢米。以錢代捧事。 畿甸關東。旣有代錢之令。今於湖西。不宜異同。亦依狀請施行。各樣軍布。錢木間從民願捧納事。方當綿農大登之歲。何可以畓穀之失稔。有此所請。依定式參年捧納。軍保歲抄漸次充定。勿爲定限磨勘事。式年軍兵改案限明秋退行事。泰安分俵安興米。仍留該邑。待明秋輸納事。推奴徵債及尤甚邑定配所。限明秋禁防事。竝依狀請施行。尤甚之次邑中。貧窮無依之類。開春後接濟之策。留俟道臣商確陳請。請更爲稟處。允之。敎以。湖西之失稔。視畿甸無甚優劣。若無別般蠲恤之政。藉令經用有如干結增入之益。唉彼呼庚之類。又添白徵之冤。此何異於獵取饑氓口吻中物也。所請災結。統以計之。比丁酉猶不及千餘結。穡事比丁酉。雖似稍勝。依狀許施。委之道臣。更令精細審量。略綽分俵。餘則還屬公賦。實合兩便之政。特爲盡數劃給。舊還停捧事。昨冬未捧。猶不甚夥然。且於常年。亦有停捧之例。今何必持難。竝行停退。以紓一令民力。各樣軍布代捧事。綿農雖云在在大登。聞或有被損於晚澇。此則有難指一處分。嚴飭道伯。另加參究。就中尤甚處。直爲許代後。更卽狀聞事分付。惟今之敎。專出益下之意。萬一有不勤致察。澤未能下究。爲用此道伯邑宰爲哉。湖西接壤畿甸。畿甸之事。亦已聞之矣。朝家必欲覈出無良之吏。將施大懲創之擧。與其不知而冒犯。曷若知而謹避之爲愈。俾各無怠無忽。邑宰之此時遞易。非不爲悶。或有癃病不勝任者。又或有昏憒不省事者。早卽狀請變通。如是而匿不以聞。從後現發於朝廷。則監司首被重勘。竝令知悉。此草記批旨。今日內措辭騰關。待城門開。星火下送。使之及時知委列邑。又啓言。黃海監司黃昇源災實分等狀啓。有草記稟處之命。而卽見其狀本。則海州等四邑置之尤甚。 延安等九邑置之之次。黃州等十邑置之稍實。仍以爲事目災一千結外。限二千二百四十三結。特許加給。新還勿論三等邑。期於準捧。舊還分排四千石內。稍實邑當捧九十一石。依例收捧。之次邑當捧一千八百十四石。尤甚邑當捧二千九十五石。限明秋停退。新還中荒正租尤甚邑三分二。之次邑折半。稍實邑三分一。以相當穀許令代捧。今夏停退沿海年麥作租條。依山郡例。以精實穀代捧。牙兵入防。特爲停番。推奴徵債防塞事。請令廟堂稟旨分付矣。分等依狀請施行。所請災結。本道畓總。自來尠小。而禾農失稔。不過濱海數邑。則二千二百結加請。未免太過。限一千七百結加給。以爲精細査櫛。酌量分俵之地。舊還之四千石分排。不無料量者。尤甚邑請退。未爲不可。以豐如海西。竝及之次。殆無限節。尤甚邑特許停退。稍實之次邑。則各從其最近年條。通瀜磨鍊。依當初行會數爻。準捧之意分付。還穀代捧。多則生弊。 畿甸尤甚。猶許折半。本道所請。殊欠精約。尤甚邑三分一。之次邑四分一。稍實邑五分一。以相當穀許令代捧。待明秋還作本色。停退年還。一視之澤。山沿無異。亦令從願代捧。牙兵入防停番及推奴徵債防塞事。請竝依狀請許施。允之。敎以。依草記施行。大抵俵災不均。虛實相蒙。則雖給億萬結。澤豈下究。今年災政。萬一有如前無實之弊。當該守令。當施別般重律。來頭亦欲考勤慢。爲先以此分付。雖以方伯言之。運穀一事。事係時急。而擧行猶如彼其矇昧。況此災結之易混而難曉者乎。如是下敎之後。惟於一面一里一把一束之分俵。必須嚴飭邑宰。使各躬執爲之。無一民白徵之弊事。一體分付。 廟堂所俵災結。更或不足。據實陳請。有何不可。新舊還代捧或停退之數。亦有不敷之弊。參以目下民情。更爲狀間事。竝知悉。
정조 6년 · 강
政院議啓陳勉。賜批。左承旨趙時偉。左副承旨李世奭。 右副承旨李時秀。同副承旨柳誼。
정조 6년 · 목
議啓以爲。節屆純陰。而風雨非常。繼以轟燁。天災之來。人事所召。臣等聚首憂懼。及伏見夜下傳敎。懇惻警省。奉讀再三。激仰欽歎。鳴呼。求助之旨。前後幾遭。含嘿成風。謇諤無聞。惠澤未究。凋瘵轉甚。靜言厥咎。罪在群下。然念萬事。惟上轉移。伏望聖上大加警惕。懋推仁心。以宣惠澤。克揮乾剛。以振隳綱。敎以。所陳當留意。
정조 6년 · 강
司諫權欕上疏懲討。賜批。
정조 6년 · 목
疏略曰。伏見海西綸音下者。牖迷之敎。旣勤及復。大聖人好生之德。臣固欽仰。而在邦家治逆之法。切不勝憂歎之至。噫嘻痛矣。 德相是何等劇逆。而爲德相甘心一死者是亨夏。則亨夏又何等劇逆也。爲此兩賊。挺身推詡者。直可同斷以劇逆也明矣。向日湖孼之倡爲伸卞之論。今者海賊之肆發奬許之說者。其可與鄕曲愚蠢之民無知莫識。一時迷誤者。比而同之耶。脅從之輩。猶或罔治。而至於贈詩之瑞集。稱亨夏以特節高義。扁堂之炡。謂逆能以未知爲逆。 宗弼則比凶徒於己卯名賢。榮祖則發凶通而力扶逆魁。此輩凶肚逆論。打成一片。至於無懲畏之境矣。臣謂先從德亨始。亟允臺請。夬施王法。今此海賊中四囚。論其罪犯。殊無淺深首從之別。幷命王府拿鞫嚴問。期置極典。其餘數十諸囚。亦令拿鞫得情。各施當律。批以。已諭於前後三司之批矣。
정조 6년 · 강
原春監司金憙以父病上疏乞遞。賜批許之。
정조 6년 · 목
批以。聞卿情理難强。本職許遞。
정조 6년 · 강
領議政徐命善。 左議政李福源。 右議政金熤聯箚陳勉。賜批。
정조 6년 · 목
聯箚略曰。昨日風雨乖常。夜又雷電。純陰之節。發洩太過。此曷故焉。政失於下。譴見於上。理之常也。苟求今日失政。則輔相是已。臣等以至庸之姿。忝至重之任。碌碌尸素。惟祿位是饕。有相如此。災安得不至。乞命斥退臣等。際伏見夜下減膳傳敎。畏天之意。責躬之誠。藹然溢於辭表。臣等相顧欽歎。而尙願益修聖德。益懋聖學。夙夜乾乾。壹此不懈。則太平萬歲。自此伊始。臣不勝祈祝。批以。災祥無門。惟人所召。予否德。忝九五臨億兆。一日二日。萬機叢脞。政不得其平。澤未能下究。予省予愆。尙切靦騂。矧在我及爾之天。安得不丁寧告誡。殆若耳提面命然哉。予方懋盡修禳之策。期效底豫之誠。卿等無怕乎時象之機价。毋感乎人志之泮渙。一乃心力。直前不避。匡輔予一人。斯爲目下燮理之急先務。苟有是也。上而陰陽可致循軌。下而彝倫不至掃地。恃惟在卿等。卿等亟斷備禮之讓。益念匪躬之義。予小子所拱而竢之者。卿等勉之勉之。仍命遣史官傳諭。
정조 6년 · 강
玉堂聯箚懲討。仍陳勉。賜批。應敎李敬一。副應敎朴天行。 校理嚴思晩金翊休。 副校理沈樂洙。修撰徐有成。 副修撰姜彝正尹㬦。
정조 6년 · 목
聯箚略曰。近年以來。冬月之雷。殆無虛歲。而今此收藏之節。又有轟燁之異。雖未敢溥會爲說。指爲某事之徵。而抑有一二可言者。義理不明。亂賊無廊淸之期。綱紀不張。風俗有壞亂之漸。惟願益恢奮發之勇。懋盡修省之方。討亂逆則毋循姑息。正風俗則治有成規。來諫如虞舜之設鼓。受言如漢文之止輦。則言路可以開矣。今日之雷。卽所謂天心眷顧。將大有爲之會也。惟殿下勿以人廢言。批以。認出憂愛。另加體察。
정조 6년 · 강
右參贊洪樂命疏陳病狀。仍乞致仕。賜批。
정조 6년 · 목
批以。益求差疴。何遽謝事。卿其勿辭。俟少間上來肅命。
정조 6년 · 강
正言李羽晉上疏討逆。仍請深究通貨。詗捕西民。賜批。
정조 6년 · 목
疏略曰。轟燁之警。乃在收藏之月。由是以論。殿下對帝之誠。或有作輟。政令施措。或有未究。惟殿下益加勉勵。以答天譴。第臣有憂慨者。臣頃參訊囚之列。耳聽凶賊之招。而益知德賊之罪矣。尙稽肆市之戮。天怒安得不警乎。伏願窮鋤亂本。夬正邦刑。爲今之答遣消災也。今歲失稔。畿輔爲最。而第今殘荒之極。殆甚穀荒。都市之上。貨路孔艱。雖有千億之穀包。當買之錢。恐無從而辦出。終歸於富商網利之資。亟命有司。深究通貨之方。以救都民如渴之患。近來遐遠之人。不知有朝廷之尊久矣。伏聞關西奸民。得罪邑倅。聚黨斂貨。出沒京邸。聲言行賂臺閣。駁擊守令。此卽聖世之一大變怪。亟令該廳嚴加詗捕聚貨之西民。以杜無窮之弊。批以。言多可聽。另欲省檢。次陳德相等事。固知潛滋之害。終成尾大之階。非其時也。不須云云。錢荒事。當令有司講定通貨之策。而米可賑貨。錢不可散給。鑄亦屬耳。皆果何之。必因榷其利者。塞其源故耳。西民事。臺閣之羞莫甚於此。況係風化之一端。依爾言嚴飭捕廳。刻期跟捕。隨現痛懲。
정조 6년 · 강
配洪萬祿于慶興府。
정조 6년 · 목
刑曹啓言。罪人洪萬祿。勿限年定配事命下矣。慶興府定配。而臣不究情實。輕先歇勘。惶恐待罪。敎以。此謂臣云爾者。 判堂之謂乎。昨日草記。入於判堂未差之前。待罪之請。皮之不存。詳知委折然後。可以下批。政院知入。○政院啓言。問于刑曹。則以爲當初擬律草記。卽參議柳焵之所擧行。而判書具善復時未開坐之故。此草記。亦是參議柳焵之所擧行云矣。敎以。然則勿待罪事分付。
정조 6년 · 목
具翼善冠袞龍袍。乘輿出賓陽門月覲門。入日瞻門。降輿入齋室。少頃出齋室。詣版位行拜禮。仍詣宮內奉審。還詣齋室。少頃出齋室。乘輿出日瞻門。入月覲門。由明政門還內。
정조 6년 · 강
命前正郞徐龍輔敍用。兼職仍任。
정조 6년 · 목
敎曰。年少名官之此等處義。寧過無不及。自是本色。而向來事。特欲卽抑其分數之太越。大臣筵奏。亦不過一時警飭。前正郞徐龍輔。給牒敍用。兼職幷仍任。旣有勿檢擬之命。則虛縻徒長其慢蹇之習。今日政區處。宣諡則申飭銓曹。斯速擧行。○因別兼春秋徐龍輔違牌。敎以。何敢違牌。極爲駭然。此傳旨勿施。
정조 6년 · 목
因監察茶時取稟。敎以。兩司呈辭及在外未肅拜人員許遞。有銓郞區處之敎。今日政擬入。○以金憙爲大司諫。金載瓚爲副校理。權導爲知經筵。趙㻐鄭元始爲同成均。 蔡弘履爲原春監司。 柳協基爲務安縣監。徐龍輔爲掌令。○因南部都事望筒。敎曰。目今都下穀貴如許。擬欲行發貸之政。以紓都民艱介之患。此則從當下敎。而抄戶之際。精與不精。惟在部官。此時部官。不可不預爲另擇。此望筒勿施。除尋常。各別擇擬事分付。○以鄭東元爲南部都事。
정조 6년 · 강
以沈㶊之爲副總管。
정조 6년 · 목
敎曰。副總管前望單子入之。
정조 6년 · 강
命泮人出接閭閻嚴飭。
정조 6년 · 목
敎曰。昨見刑曹公事。向日夜作梗漢。非泮隸。卽冒佩泮隸戶牌人云。然則與時泮隸有異。罷削館堂敍用。兩任停擧分揀。今番事。亦由出接閭閻之致。另飭本館。着意刷還後。復有現發之擧。不飭之館堂姑勿論。不禁之該府該廳。亦難免重勘。一體嚴飭。
정조 6년 · 강
命禁將李敬懋削職。捕將徐有大遠地定配。
정조 6년 · 목
敎曰。近來凡有摘奸奉命之行。將臣或捕將。反又密出親裨。追蹤暗探。此已關係非輕。而不止是也。闕外各門。隱置校卒。偵知留門動靜。自宣傳官以下若有依俙之跡。則必欲追尋乃已。其意果安在哉。俄者試欲更觀擧措之如何。留門一二門。分遣摘奸數輩。今日則爲尤甚。甚至有接蹤而至。執袂而問者。又或有奔走往報之跡。從以若校若卒。遮道謂曰願言去處。將有往報之所云。尤何等變怪之事也。此而例看。來所難言之憂。不知至於何境。目今時任將臣。雖有大於此之過誤。無非乃心王室之人。足可推跡參情。而此習馴致不已。將成何樣事端。其爲驚駭。孰甚於是。旣往奚論。只從現發者處分可也。禁營校軍。旣已被捉。該大將焉逭罪罰。然先卽草記。雖知出於掩耳偸鈴。而猶勝於不言。該大將李敬懋削職。 捕廳校卒。詰問之際。行惡尤甚。況其大將之路中擧措。愈益鹿悖。偵探校卒。亦已捉得。付攸司。該大將徐有大遠地定配。初欲窮詰委折。更思彼意。只出免罪固位之計。不必過費辭令。姑且末勘。自今夜以後。萬一有循前之擧。則此非無情之罪。律將何抵。以此意待明朝。牌招諸將及捕將。聽傳敎。
정조 6년 · 강
命訓鍊大將具善復兼察禁將。
정조 6년 · 강
還差監印廳堂上沈念祖。
정조 6년 · 목
監印廳啓言。本廳堂上鄭昌聖。奉命在外。凡有擧行。主管無人。行副司直沈念祖。請還爲差下。允之。
정조 6년 · 강
豊基郡守李漢一疏陳邑弊。賜批。
정조 6년 · 목
疏略曰。臣請先以邑瘼一一臚列。次以矯捄節節論擧而陳之。大抵此郡之弊。不過曰邑小而民困。官瘠而吏殘而已。貢獻之交午。專當交撥。使星之來往。疲於送迎。加以孔路之衡要。傳命之站。則其所供億。專委吏隸。而所謂官吏。差役無以分排。臣愚以爲査出道內多寺奴之邑。分其羨餘。移送本郡。則此爲蘇殘之一政也。以軍額論之。每當歲抄之時。籧篨癃疾。都係操金。老除弱息。盡歸納布。妻持夫服。墓草已宿而勤令簽案。兒出母腹。生髮未燥而負入捧疤。十數年來。逃戶之多。皆由於不堪侵徵而然矣。臣愚以爲近來謀避身役。投托校院者。一依事目。竝令刷還。新鄕虛通之後。市井駔僧之徒。寅緣曲逕。濫冒鄕籍。亦令降定。良人之投屬各驛。圖免身役者。限五式年以後。一幷捧疤。此爲蘇殘之二政也。以糴政言之。所謂藉簿。年久厖雜。已成鬼錄。無處招徵而然也。以此之故。四五年來。民不聊業。散而之四者。十居四五。臣愚以爲舊還分數當捧中。抄出持徵無處者。一幷除減。亦爲蘇殘之三政也。以人參淸密言之。病邑之民決難支矣。臣愚以爲兩貢封進。分數播送於無弊饒邑。則亦爲蘇殘之四政也。蓋吏殘則莫如增其數。官瘠則莫如扶其弱。民困則莫如均其役。邑小則莫如廣其地。臣郡之接境者。 醴泉安東順興榮川也。若各割四邑之一二面。俾屬臣郡。則臣郡所助不少矣。此係病邑存亡之一大關捩。而亦爲朝家變通之一大政也。竹嶺形便。介於嶺下。按有一道之關轄。國家之可恃而保障者也。若於本郡。創設獨鎭。而隣邑之面。劃而與之。以扶凋落。列郡之卒。屬而管之。以壯聲勢。預防不虞。則實爲國家萬歲無疆之長策也。伏願俯詢大臣。特賜變通。批以。豊之爲治。介於大嶺。關防之咽喉也。曾聞龍蛇之亂。賊不能立馬峰上。蓋知其天設之險。而朝家之視作無用地。迄不蘇殘捄瘼。可謂非計之得。前後筵席。屢有云云。際見爾疏。所陳諸條。不過是節目間通變。許令廟堂廣議曾經道伯人。後日賓對稟處。
정조 6년 · 강
命監察趙思殷。引儀安宗孝。捧供以聞。
정조 6년 · 목
因思殷等拿囚啓也。
정조 6년 · 강
命卜成依初下敎移配。
정조 6년 · 목
刑曹啓言。楸子島卜成等移配一款。請幷姑置之。敎以。徒流謄置册中。該島果有福伊之名。而以乙未二月刑曹來懸錄。罪名則橫叛上典。拔劍肆惡。曹上徒流案更參考。無論福伊或卜成。到配年月罪名措語。與此相準。則移謄時必是漏書福字下一字之致。原傳敎中添書。依初下敎移配之意分付。擧行形止草記。
정조 6년 · 강
以金鍾秀爲判義禁。 徐有慶爲知義禁。 李★(土+甲)李敬養爲同義禁。 竝前望也。
정조 6년 · 강
命左捕將李柱國兼察右捕將。
정조 6년 · 강
配徐有大于薪智島。
정조 6년 · 목
義禁府啓言。徐有大定配事。承傳啓下矣。康津縣薪智島定配。而請依例押送配所。允之。
정조 6년 · 강
命守禦使仍任牌招。
정조 6년 · 강
召見守禦使鄭民始。 大司成徐有防。 直閣徐鼎修。 承旨鄭志儉于誠正閣。
정조 6년 · 목
民始曰。昨夜典僕之闕門作拏。聞極驚惋矣。予曰。日前捕將事。尤極怪駭。傳敎中云云。卿果見之乎。民始曰。臣卽奉覽。而非但此事以臣言之。輒致僨誤。旣罷旋敍。實不勝惶悚矣。予曰。在卿何有。卽聞畿邑俵災。當至萬餘結云。然乎。 民始曰。日昨畿伯來見大臣。請劃一萬五六千結云矣。予曰。辛壬兩年。亦無萬餘結劃給之事矣。民始曰。然矣。予曰。歲前欲許一次發賣。其所察奸。必得判尹然後。可以擧行矣。民始曰。前或有歲末發賣之例。而趁今許給。則來春分排。似有不足之慮矣。予曰。日前臺疏。以出錢貸民事。有所陳達。而此則勢難許施矣。民始曰。聖敎誠然矣。予曰。錢荒雖曰轉甚。亦雖自京開鑄矣。民始曰。鑄錢近不許設。故生銅將至累萬斤積置。而倭譯輩頗爲難云矣。予曰。設令許鑄。或江華松都間。開鑄無妨矣。民始曰。聖敎誠然矣。予曰。典僕之出居閭巷者。欲爲刷還耶。 有防曰。渠輩雖或爲難。此是不可已之事也。予曰。閣監料祿。聞甚殘薄。以關西稍優屯。劃出屯監。以補聊賴之資。似無妨。與守禦使相議爲之可也。志儉曰。聖敎誠好矣。
정조 6년 · 강
命禁衛營跟探校卒。切勿宣露。
정조 6년 · 목
禁衛營啓言。依兵曹草記判付。本營都巡牌將敎鍊官韓弘賢。汰去後移送刑曹保放。一牌牌將別軍官金宗爀[赫:I-PERSON]軍士二名。旣有分揀放送之命。汰去今姑安恕。敎以。俄以宣傳官別軍職等分遣摘奸。而今日則訓局巡邏當次也。卿果已聞知。發送跟探之校卒乎。如未及爲。斯速發送。仍又各別嚴飭校卒。切勿宣露然後。可免前夕之現發。依此知悉。與其關下校吏馳告之爲痼弊。無寧失此敷敎之爲便簡。故如是下敎。而朝家之替行偵探校吏事。不已疲乎。
정조 6년 · 목
御營廳啓言。依傳敎罪人張忠賢嚴植崔道亨拘囚。敎以。奉公處官之能否。無事時無以區別。須於鬧端起後。每易知之。以密探奉命行止事言之。各營有最甚之次之殊。而獨聞卿不甚規規於是。試令摘奸於卿營巡邏。曰果不若他營。豈適然而然耶。否則卿可謂得將臣之體。予誠喜而不寐。早欲以此提諭。或慮卿之始勤終怠。迄今未果矣。到今事端彰露。宜示弦韋。以故如是下敎。此後益加惕念。以洗諸將臣之恥可也。
정조 6년 · 강
命罪人到配遲滯委折。發關狀聞後稟處。
정조 6년 · 목
刑曹啓言。因郭山郡減死定配罪人申東都到配啓本。過五朔後。始乃到配。如此之類。査實草記事命下矣。江陵居罪人沈尙顯。至今三朔。尙無到配狀上來之事。其遲滯委折。爲先發關兩道。使之査實狀聞後請稟處。允之。
정조 6년 · 강
命捕校崔道亨等待。用刑懲治。都巡牌將韓弘賢汰去勘處。其餘牌將及軍士等幷放。都巡管牌。移送刑曹。
정조 6년 · 목
兵曹啓言。依下敎禁營校卒及左右捕廳校卒。一幷結縛捉來。發問目取招。則禁衛營將校金宗赫韓弘賢。軍士朴昌根全再順。 右邊捕校崔道亨。軍士乭伊。俱以逢着詰難。遲晩。右邊捕校嚴植。軍士光彬。左邊軍士哲伊。俱以往告大將。自前謬例。泛稱遲晩。 左邊捕校張忠賢。則詰問追往等節。一一直招。而巡廳管牌。旣已被捉。故一體取招以入。敎以。捕校張忠賢許多罪犯。從當如律勘斷矣。 捕校崔道亨嚴植。軍士乭伊。 光彬哲伊等。俱有偵探摘奸去處。追蹤奉命行止之罪。而右漢等所犯。不無輕重之別。且近來此等之習。便成謬例。可謂非今斯今。創始之大將。事當窮覈査出。斷以密探摘奸之律。而特從寬典之寬典。只以今番現發時大將處分。於渠輩更何足深誅。待用刑嚴棍懲治次。捕校則拘囚御廳。軍士則保放。大抵捕廳之任。專在於問夜緝盜。而今乃反是。夜必鼾睡。盜不譏捕。惟規規於摘奸奉命之行。然則奉命宣傳官以下。皆果是盜賊乎。捕將輩之所爲。萬萬駭痛。固知非徐有大始作俑。而有大新通捕將之後。自上認以爲或能奉法畏罪矣。反放舊時武將之舊習。處分之倍於他人比也。藉令有似此循襲之近規。渠若隨處修擧。何不劃則釐革乎。究渠所犯。節節無據。惟今薄竄。在渠非罪伊榮。而萬一遲滯中路。逗留到配。可謂罪上添罪。以此意令該府移配關文罪目中。措辭行會。此後留門去來。雖或爲之。摘奸與否。如有傳報。此令後之犯。往告之校卒。樂聞之大將。隨現當以師律從事。莫曰九重深邃。作罪者必綻。幷以此意措辭文移三營及捕廳。如是申飭之後。白衣或紅衣人之假稱奉命。出沒昏夜者。諉以不敢問而故不執捉。則此亦不成說之事。此後無論白衣紅衣。昏夜奉命者。軍號知否。或信物有無二件事中。無一標跡。直爲拘囚後草記事。一體嚴明約束。至於禁營校卒。非不欲嚴處。而此等事。奚獨禁營然也。且將令之下。渠輩之必以探知往告爲能事。實非渠輩自作之罪。白放亦無所不可。但往告大將之說。渠旣明言於伊夜途中。到今納招。有若無端被縛者然。所謂都巡牌將韓弘賢。令該營汰去。出付刑曹。待用刑勘處次。保放以置。其餘牌將及軍士等。幷放送。所謂巡廳管牌稱名漢。對奉命之人。肆發往告兵判承旨之說。其委折推問。待用刑嚴處次。移送刑曹。今則旣皆決處。卿卽退去。
정조 6년 · 강
命捕校張忠賢減死爲奴。
정조 6년 · 목
兵曹啓言。依下敎左邊捕校張忠賢。更爲發問目取招。所告內。渠旣是夜巡軍校。故只知詳知之爲好。果有詰難追蹤之事。別無渠大將分付之事云矣。敎以。厥漢本來行止不正。特以根泒在掖屬。又在訓局。姑且漏網。初不處分。則乃反不悛舊習。以偵探奉命爲能事。欲放伶於猾帥。此等之徒。不施當律。使王命嚴密之體。將至掃地。然用法非其時也。爲先減死。絕島勿限年爲奴。
정조 6년 · 강
勘放時囚李顯宅。
정조 6년 · 목
義禁府啓言。時囚罪人李顯宅。考律勘放後草記事命下矣。失囚三名。尙未捕捉。罪杖八十收贖。奪告身三等。徒三年定配於金城縣。依例押送配所。敎以。如有功議。各減一等。
정조 6년 · 목
義禁府啓言。薪智島定配罪人徐有大。 三水府更定配所事命下。請依例押送。允之。
정조 6년 · 목
敎曰。今日次對。退定於明日。各司久任郞廳。同爲來待。
정조 6년 · 강
命戶曹朝房十許間。自本閣取爲朝房。
정조 6년 · 목
承旨徐有防啓言。本閣設置。今已有年。直房尙無定處。諸閣臣赴闕之際。輒有他朝房借隣之歎。此不可不變通。而本閣財力。旣無拮据。有司經費。且不必取用。戶曹朝房十許間。自本閣取爲朝房。少無所妨。請以此分付該曹。從之。
정조 6년 · 강
命冬至祭當詣　永禧殿親行。
정조 6년 · 목
敎曰。昨今年廟宮五時大　享。皆未能躬祼。實有如不祭之歎。而　眞殿時享。今年亦姑不得親行。冬至祭。當詣　永禧殿親行。該房知悉。
정조 6년 · 목
予曰。禮曹節目中助擧內侍。何爲磨鍊云耶。承旨李在學曰。俄問該堂。則以爲不善擧行云矣。予曰。王大妃殿氣候。近有欠寧。方欲進用理中膏。故俄命吳道烱。使之煎入。提調聞之乎。吏曹判書金華鎭曰。臣果伏聞矣。予曰。卿則出去問于醫官。煎入可也。領議政徐命善曰。鑄錢事。物力容入。開鑄處所。先爲稟定。然後可以擧行。而訓將亦以松都爲好矣。予曰。畢鑄當費幾箇月耶。命善曰。幾至十餘月矣。刑曹判書具善復曰。鍮鑞自彼中貿來。然後可以開鑄矣。予曰。前所貿來者。今無餘儲耶。予曰。鑄錢之擧。欲救錢荒。而若費屢月。則難見實效。必以夏秋前畢役好矣。命善曰。先定處所。恐合宜矣。予曰。若待鍮鑞之貿來。則勢將差遲。待松留上來。相議決定好矣。命久任郞廳入侍。下詢姓名職掌後命退。予曰。寶鑑白綿紙件。使之加印矣。何以爲之乎。戶曹判書李性源曰。臣姑未聞矣。予曰。頒賜件五十件加印。然後可給效勞之人矣。命善曰。然矣。今番印役。本曹紙地。想多用矣。性源曰。久陳紙。幾乎盡用矣。吏曹判書金華鎭曰。尙餘四百餘卷矣。予曰。召對久不設行。故有印出之敎。而案冊紙亦當多入矣。華鎭曰。今番所入。爲一萬五千卷矣。判尹鄭昌聖曰。五處奉安件。當奉置於藝文館乎。予曰。可矣。箋文幾何印出乎。性源曰。今明當畢役。予曰。錢荒今果何如。昌聖曰。宮錢萬餘兩出給後。民間大有其效矣。予曰。此非宮錢。卽他處所儲。而以公私兩便之意出給矣。昌聖曰。初非殖利之錢。而專出軫恤之意矣。予曰。兵曹出給錢。亦及於民間乎。兵曹判書徐有隣曰。不然矣。予曰。其數幾何。有隣曰。爲六萬兩矣。予曰。若値春窮。則錢荒似爲甚矣。予曰。司僕封不動爲幾何。命善曰。四萬兩矣。予曰。煎藥何以爲之乎。華鎭曰。方文未出。故姑未始煎矣。予曰。羅蔘見縮。何以爲之乎。華鎭曰。俱是年久條。故換色時。當入蕩滌中矣。予曰。然則陳稟後擧行可也。予曰。臘肉易致民弊。各軍門所納除之好矣。予曰。蔘蛤米飮。卿等皆飮之乎。命善曰。臣果喫之矣。予曰。水剌只進兩時。且寢睡之節。亦不過暫時。蓋以多年侍湯。不逞寢食。因以成習而然矣。命善曰。伏承下敎。不勝悶慮矣。予曰。五時大享。一未躬行。已至兩年。今於冬至。將詣　永禧殿。親將　享事矣。命善曰。當此寒節。經宿將事。實爲悶慮矣。
정조 6년 · 강
命南漢守堞軍官。今秋都試停止。
정조 6년 · 목
領議政徐命善啓言。守禦使鄭民始狀啓。以爲南漢守堞軍官都試。復舊該行事。陳達蒙允。節目啓下矣。適値災歲。事勢難便。今秋都試。姑爲停止事。請令廟堂稟旨分付矣。請依狀請施行。從之。
정조 6년 · 강
命曹司五衛將。一窠永作文窠。一窠文蔭武通擬。
정조 6년 · 목
兵曹判書徐有隣啓言。曹司五衛將一員。纔已筵稟差出矣。取考變通時事例。則五衛將十二員中。除出二窠。作爲曹司。而一窠則永作文窠。一窠則文蔭武通擬擇差。今亦待窠。依此擧行乎。從之。
정조 6년 · 목
判尹鄭昌聖啓言。每當氷丁之節。屢煩申飭之敎。而卽聞京民與江民。合力作契。如東西氷庫貢人之例。戶兵曹馬馱價一千一百三十餘兩。依例受出後。渠輩擔當備納。所謂氷戶抄出等事。一幷除之。至於江上私氷之類。亦皆從自願許入。以爲夏節酬應漁商之地。則在公無斂民之弊。在私有資生之道云。故敢達矣。而氷丁私賣之際。若或有刁蹬踊貴之患。則當該契人等。嚴刑定配。契名自當革去之意。別成節目。以爲永久遵行。似好矣。從之。
정조 6년 · 강
命惠廳木邊苟艱。本廳堂上相議稟處。
정조 6년 · 목
宣惠郞廳沈公猷啓言。本廳米。自戶曹前後取用者。爲六萬三千石之多矣。度支米儲。近年不贍。多少間尙無推來者矣。本廳大同米一年捧上。比諸一年上下。元不足爲七八十同。木邊極爲苟艱。自本廳有五十一同木。每年推送戶曹者。此木量宜定年限。仍留本廳。補用貢價。似好矣。敎以。與本廳堂上相議稟處可也。
정조 6년 · 강
以李世奭爲承旨。前望也。
정조 6년 · 강
命制書有違律。右位承宣知悉。
정조 6년 · 목
敎曰。昨年不但有飭敎。古例爲然。成命之下。政院之又復冒犯。極爲駭然。應敎呈辭。與校理修撰有異。承旨姑不嚴勘。如是申飭之後。舊錄玉堂。無論辭單辭疏。紛然有捧入之擧。制書有違。可謂準備之律。右位承宣。以此知悉。
정조 6년 · 강
判下兵曹國朝寶鑑親上時及　永禧殿親祭時軍兵磨鍊草記。
정조 6년 · 목
因該曹草記。敎以。訓局都監。爲先後廂。禁御兩營留陣。禁軍全數隨駕。十七日　永禧殿親祭時。訓局步軍十二哨。馬軍二哨爲先後廂。禁衛營留陣。禁軍三番隨駕。
정조 6년 · 강
命嶺南別武士都試。左右列居首。依定式禁御兩營哨官備擬。無得違越。
정조 6년 · 목
兵曹啓言。慶尙監營左右別武士都試時。左右列居首閑良。依節目直赴殿試。出身。依定式禁御兩營哨官備擬之意。請分付。敎以。幷依回啓施行。左右列別武士居首人之收用於禁御兩營哨官。出於慰悅遠人。均惠他人之意。今雖定式未久之故。該營姑皆遵行。而久則安保其每每依節目調用。以此意各別申飭。繼今以往。若有哨官窠。先擬。此承傳。無得違越事。一體措辭文移本曹。望單書入時。名下懸注以某道某列別武士都試居首備擬事承傳。亦爲定武施行。
정조 6년 · 강
命分數停退事。下諭完伯。
정조 6년 · 목
敎曰。諸道尤甚邑。或之次邑。皆有分數停退。而本道則以年事之稍實。無是命。尤甚處。參量目下民情有切急。卿其便宜分數停退事。下諭全羅監司。
정조 6년 · 강
右議政金熤箚陳病狀。仍請勘。賜批。
정조 6년 · 목
箚略曰。臣昨於公退之路。忽有寒戰之疾。今日賓對。雖欲蠢動。未之自力。仰請譴勘焉。批以。未參何傷。卿其安心勿辭善攝。仍命遣史官傳諭。
정조 6년 · 강
慶尙監司李秉模疏辭新除藩任。賜例批。
정조 6년 · 강
命咸昌縣監李廷衡。南村前別將崔致成等。捧供以聞。
정조 6년 · 목
義禁府以咸昌縣監李廷衡拿囚啓。又以統制使具明謙啓本。南村前別將崔致成。 金昌澤。金光佑。金得商。曺景休。高廷燁等拿囚啓。幷敎以。捧供以聞。
정조 6년 · 강
命寶鑑奉詣時柢迎節次。更爲磨鍊以入。
정조 6년 · 목
敎曰。觀此寶鑑奉詣時節目。元無祗迎節次磨鍊之事。該曹事大是不察。當初傳敎中。旣有動駕時前導奉詣之敎。則予豈可立而見之乎。當該堂上推考。更爲磨鍊以入。
정조 6년 · 강
命禁府時囚。今日內皆令草記照律。
정조 6년 · 강
遞承旨沈有鎭。
정조 6년 · 목
因有鎭違牌。敎以。許遞。
정조 6년 · 강
重推判義禁鄭尙淳。
정조 6년 · 목
敎曰。本職禮曹。已多做錯。兼帶金吾。又有疏漏。重臣事。誠極未妥。儀節之做錯。尙諉色吏。議讞之疏漏。豈諉律官。況朝有草記照律之命。而日暮後始乃入啓。又是不審之一端。禮曹判書兼判義禁鄭尙淳。爲先從重推考。
정조 6년 · 강
以金益彬爲寧遠郡守。
정조 6년 · 목
敎曰。寧遠郡守罷黜之代。口傳差出。
정조 6년 · 강
勘放時囚李廷衡等。
정조 6년 · 목
義禁府啓言。時囚照律事命下矣。李廷衡罪人黃河潤失囚之罪。杖六十收贖。奪告身一等放送。姜游國穀虛留罪。杖一百。告身盡行追奪。又五年禁錮。忠州牧定配。金昌澤金光佑金得商曺景休高廷燁。餉穀査報。專出掩諱罪。昌澤光佑告身盡行追奪。又五年禁錮。徒三年定配。以功臣子收贖。廷燁告身盡行追奪。又五年禁錮。旌善郡定配。景休告身盡行追奪。又五年禁錮。豐川府定配。請幷押送配所。敎以。如有功議。各減一等。
정조 6년 · 강
遣承旨詣　永陵。奉審摘奸。
정조 6년 · 강
召見監印堂上李性源。寧遠郡守金益彬于誠正閣。
정조 6년 · 목
予曰。寧遠近峽。民俗素稱頑悍。一自向日之後。繹騷之弊。不一其端。須盡鎭安之策。然後庶有矯弊之道。爾其往欽。俾有實效焉。命先退。予曰。排案床新造。可以及期耶。性源曰。可以及期矣。
정조 6년 · 강
命放未放啓本。待赦文到營。星火上送。發配罪人等。計其日字。附錄於放未放文書下。